Afrikaans: Deur die ontginning van data wat verkry is van Suid-Afrikaanse koerantberigte oor die Krugerdorpse samurai-swaardmoord, ondersoek hierdie artikel die tydruimtelike mediaraminge waarmee ’n spesifieke siening van dié gebeurtenis gevestig het. Ook word verslag gelewer van ’n kwalitatiewe inhoudanalise van koerante se uitbeelding van die drie dominante ruimtelike mediarame, naamlik die individuele, die organisatoriese (onderrig- en leermilieu) en die sosiale. In totaal is 62 nuusstories en redaksionele kommentare ontleed. Die studie het bevind dat die gebeurtenis hoofsaaklik op ’n individuele vlak en binne die teenswoordige tyd geraam is. Bevindinge van die inhoudanalise beklemtoon die koerante se teenstrydige uitbeelding van Morné Harmse, sy ouers en die skool waar die moord plaasgevind het.